નવસારી અને જિલ્લામાં ટ્રાફિકની સમસ્યા વધતી રહી છે. વાહનોની ‌વધતી જતી સંખ્યા અને તેની સામે સાંકડા માર્ગોથી શહેરમાં ટ્રાફિકનું ભારણ વધ્યું હતું. ઉપરાંત ટ્રાફિક નિયમોનો પણ ભંગ થયો હતો. આથી નવસારી જિલ્લા પોલીસવડા ડો. ગિરીશ પંડ્યાએ જિલ્લા મેજિસ્ટ્રેટ રવિકુમાર અરોરાને ટ્રાફિકની સમસ્યાના નિરાકરણ અંગે કેટલાક સૂચનો કરી તે અંગે જાહેરનામુ પ્રસિદ્ધ કરવા અનુરોધ કર્યો હતો. આથી તે બાબતોને ધ્યાનમાં રાખી જિલ્લા મેજિસ્ટ્રેટે શહેરમાં ભારે વાહનોના આવાગમન ઉપર દિવસ દરમિયાન પ્રતિબંધ ફરમાવી દીધો છે. નવસારી અને વિજલપોરપાલિકા વિસ્તારમાં ગુડસ તથા પેસેન્જર વ્હિકલ જેનું વજન 7.5 ટન તેથી વધુ વજનવાળા વાહનો સવારે 8થી રાત્રે 9 કલાક સુધી પાલિકા વિસ્તારમાં પ્રવેશી શકશે નહીં કે અવરજવર કરી શકશે નહી. આ જાહેરનામુ 25મી જાન્યુઆરીથી 25મી માર્ચ 2018 સુધી અમલમાં રહેશે.